Title: I n f o r m á c i a
Author: a3kont
Last saved by: agenda0
Company: UVSR

S P R Á V A

z  kontroly  plnenia  úloh  z  uznesení  vlády  SR, splatných v I. štvrťroku 2001, so zameraním na kontrolu plnenia úloh vyplývajúcich z uznesenia vlády SR k „Návrhu opatrení, ktoré stanovujú spôsob prístupu k informáciám v súlade s dokumentom AUDIT a so zákonom o slobodnom prístupe k informáciám“

	Kontrola bola vykonaná v súlade so „Zameraním kontrolnej činnosti Úradu vlády SR na II. polrok 2001“, schváleného uznesením vlády SR č. 543 zo dňa 13. júna 2001. Cieľom kontroly bolo zistiť vecné a časové  plnenie úloh vyplývajúcich z uznesení vlády SR v nadväznosti na dodržiavanie zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií). V prípade zistených nedostatkov zabezpečiť prijatie opatrení na ich odstránenie.

	Podkladom pre zhodnotenie plnenia uznesení vlády splatných v I. štvrťroku 2001 v ministerstvách a ostatných ústredných orgánov štátnej správy boli štvrťročné hlásenia o ich plnení, ktoré sú predkladané Úradu vlády SR (ďalej ÚV SR).

	Kontrola uznesení vlády SR v nadväznosti na dodržiavanie zákona o slobode informácií vo vybraných deviatich ministerstvách bola vykonaná v spolupráci s pracovníkmi odborov kontroly ministerstiev v zmysle § 14 ods. 1 zákona NR SR č. 10/1996 Z.z. o kontrole v štátnej správe. Konkrétne subjektom kontroly boli ministerstvá:  pôdohospodárstva (ďalej MP SR), práce, sociálnych vecí a rodiny (MPSVR SR), vnútra (MV SR), školstva (MŠ SR), zahraničných vecí (MZV SR), kultúry (MK SR), dopravy, pôšt a telekomunikácií (MDPT SR), zdravotníctva (MZ SR) a spravodlivosti (MS SR). Podkladom pre výber subjektov boli výsledky z monitoringu činností ústredných orgánov štátnej správy pri implementácii zákona o slobode informácií, ktorý vypracovala Nadácia Občan a demokracia v I. polroku 2001. Ďalším dôvodom výberu deviatich subjektov boli obmedzené personálne možnosti sekcie kontroly Úradu vlády SR, ako aj to, že pôvodný prísľub zapojiť do kontroly skupinu občanov prostredníctvom Nadácie sa nerealizovala pre vyčerpanie finančných prostriedkov, ktoré jej boli k termínu kontroly poskytnuté. 

I.
Stav plnenia úloh vyplývajúcich z uznesení vlády SR v ministerstvách  a ostatných ústredných orgánoch
štátnej správy

Vláda SR v uzneseniach, prijatých od 1.1.1995 do 31.3.2001 a splatných v kontrolovanom období (január – marec 2001), uložila podpredsedom vlády, ministrom, predsedom ostatných ústredných orgánov štátnej správy  a  vedúcemu  Úradu vlády  plniť  1011  úloh,  z  ktorých  sa splnilo 901 úloh (89,1 %), 97 sa splnilo oneskorene (9,6 %) a 13 bolo nesplnených   (1,3 %).

Prehľad o stave plnenia uznesení vlády, prijatých od 1.1.1995 do 31.3.2001 a splatných v  I. štvrťroku 2001 tvorí prílohu č. 1 tejto správy. Z prehľadu vyplýva, že na  počte nesplnených  úloh sa najviac podieľa Ministerstvo školstva SR         (4 nesplnené úlohy). V prílohe č. 2 sú príčiny nesplnenia úloh z uznesení vlády tak, ako ich uvádzajú jednotlivé ministerstvá.

	Porovnanie súhrnných výsledkov súčasnej kontroly so stavom, zisteným predchádzajúcou kontrolou v III.- IV. štvrťroku 1999 a v I.- IV. štvrťroku 2000, je uvedené v tabuľke č.1.

   Tabuľka č. 1

Kontrolované
obdobie

Úlohy           
celkom

Termín.
úlohy
celkom

Z   t o h o

Netermínované úlohy

| | | splatné v kontrolovanom  období | splatné v ďalšom období |
| | | celkom | splnené | oneskor. splnené | nesplnené | | celkom | z toho splnené

1. júl – 30. september 1999

4924

1897
(38,5 %)

956

836
(87,4 %)

109
(11,4 %)

11
(1,2 %)

941

3027
(61,5%)

384
(12,7 %)

1. okt. – 31. december 1999

5267

1994
(37,9 %)

1037

931
(89,8 %)

80
(7,7 %)

26
(2,5 %)

957

3273
(62,1%)

550
(16,8 %)

1. január – 31. marec 2000

4953

1594
(32,2 %)

651

591
(90,8 %)

51
(7,8 %)

9
(1,4 %)

943

3359
(67,8 %)

440
(13,1 %)

1. apríl – 30. jún 2000

5462

1800
(33 %)

838

754
(90 %)

69
(8,2 %)

15
(1,8 %)

962

3662
(67 %)

317
(8,7 %)

1. júl – 30. september 2000

5987

1997
(33,4 %)

648

573
(88,4 %)

58
(9,0 %)

17
(2,6 %)

1349

3990
(66,6 %)

384
(9,6 %)

1. okt. – 31. december 2000

7322

2772
(37,9 %)

1345

1259
(93,6 %)

72
(5,3 %)

14
(1,1 %)

1427

4550
(62,1 %)

656
(14,4 %)

1. január – 31. marec 2001

7253

2547
(35,1 %)

1011

901
(89,1 %)

97
(9,6 %)

13
(1,3 %)

1536

4706
(64,9 %)

618
(13,1 %)

Z porovnania s výsledkami kontroly za obdobie október - december 2000 vyplýva, že v tomto kontrolovanom období sa znížil  počet  uložených  úloh  o  69, t.j. o 0,9 %,  pričom však počet termínovaných úloh sa znížil až o 225, t.j. o 8,1 % pri náraste počtu netermínovaných úloh na takmer 65 %.  

Pretrvávajúci dominantný podiel netermínovaných úloh na všetkých prijatých úlohách preukazuje nedodržiavanie čl. 5, ods. 2, písm. c) Smerníc na prípravu a predkladanie materiálov na rokovanie vlády Slovenskej republiky, schválených uznesením vlády SR č. 368 z 23. mája 1995 (ďalej Smernice), podľa ktorého je treba navrhované úlohy formulovať vecne a uviesť termíny ich splnenia; úlohy musia byť reálne a v navrhovaných termínoch splniteľné.  Podľa čl. 1, ods. 2 Smerníc za prípravu a predloženie materiálu vláde zodpovedá predkladateľ materiálu. 

Porovnanie počtu predložených termínovaných a netermínovaných úloh do návrhov uznesení vlády  v I. štvrťroku 2001 podľa jednotlivých predkladateľov tvorí prílohu č. 3. Z prílohy vyplýva, že viac návrhov netermínovaných úloh ako termínovaných predložili  najmä ministerka pre správu a privatizáciu národného majetku, minister práce, sociálnych vecí a rodiny, minister pôdohospodárstva, minister zdravotníctva, minister vnútra, minister školstva atď.

II.
Stav plnenia úloh vyplývajúcich z uznesení vlády SR v nadväznosti na dodržiavanie zákona o slobodnom 
prístupe k informáciám

Národná rada Slovenskej republiky prijala 17. mája 2000 zákon č. 211/2000 Z.z. o slobodnom prístupe k informáciám a o zmene a doplnení niektorých zákonov. Cieľom zákona je realizovať ústavné princípy slobody prejavu a práva na informácie podľa článku 26 Ústavy Slovenskej republiky, ako aj princípy garantované Listinou základných práv a slobôd. Zákon podrobnejšie upravuje podmienky, postup a rozsah slobodného prístupu k informáciám.
			
	Vláda Slovenskej republiky prijala dňa 30. augusta 2000 uznesenie č. 694 k auditu súladu činností a financovania ústredných orgánov štátnej správy, v ktorom v bode C. 43 uložila ministrovi školstva a ministrovi vnútra v spolupráci s vedúcim Úradu vlády SR predložiť na rokovanie vlády SR návrh opatrení, ktoré stanovia spôsob prístupu k informáciám v súlade s dokumentom audit a so zákonom o slobodnom prístupe k informáciám.

	Uvedení ministri v stanovenom termíne predložili na rokovanie vlády predmetný materiál, ktorý vláda uznesením č. 1078 z 20. decembra 2000 schválila a uložila ministrom, predsedom ústredných orgánov štátnej správy konkrétne, terminované  úlohy pre zabezpečenie realizácie opatrení.

	Taktiež vláda schválila uznesenie č. 1050 z 13. decembra 2000 – Návrh na zabezpečenie úloh vlády SR zo zákona č. 211/2000Z.z. o slobodnom prístupe k informáciám, s konkrétne uloženými úlohami pre členov vlády a predsedov ostatných ústredných orgánov štátnej správy.

	Kontrolou plnenia úloh vyplývajúcich z uznesenia vlády č. 1078/2000 vo vybraných ministerstvách  sa zistilo:

úloha B.1. 	rozpracovať Návrh opatrení, ktoré stanovujú spôsob prístupu k informáciám v súlade s dokumentom Audit a so zákonom o slobodnom prístupe k informáciám, na vlastné podmienky 
do 31. decembra 2000

Plnenie:	Cieľom navrhovaných opatrení je zabezpečiť jednotný postup všetkých povinných osôb, v zmysle § 2 zákona NR SR č. 211/2000 Z.z., ktoré sú v riadiacej pôsobnosti vlády SR, pri vykonávaní a uplatňovaní zákona v záujme zabezpečenia ústavných práv občanov Slovenskej republiky. Preukázalo sa, že kontrolované ministerstvá majú vypracované interné predpisy, (smernice, pokyny, nariadenia a pod.) upravujúce konanie pri prístupe k informáciám, ktoré z vecného a časového hľadiska vytvárajú potrebné organizačné predpoklady a pravidlá aplikovania zákona o slobode informácií, resp. Návrhu opatrení. Súhrnné údaje z kontroly preukazujú v niektorých prípadoch oneskorené vypracovanie interných predpisov, resp. ich vecnú neúplnosť vzhľadom na rozsah Návrhu opatrení  nadväzne na zákon  o slobode informácií.

Ako konkrétne prípady kontrolných zistení možno uviesť:

-	MS SR vypracovalo Metodický pokyn 2/2001 na aplikáciu zákona o slobode informácií až 10.4.2001. Obdobne oneskorene 25.1.2001 bol schválený „Návrh opatrení, ktoré stanovujú spôsob prístupu k informáciám v súlade so zákonom o slobode informácií“ na MP SR a 9.1.2001 „Návrh opatrení“ na MDPT SR,

-	MV SR vydalo Nariadenie č. 67/2000 o sprístupňovaní informácií dňa  29.12.2000, ktoré však napr. v čl. 7 bližšie nešpecifikuje aké osobné údaje nie sú prístupné, v čl.13 ods. 2 hovorí iba o rozklade, pričom však zákon v § 19 ods. 1 pozná aj inštitút odvolania, v čl. 13 ods. 3 nie je správne stanovená lehota na odvolanie, ktorá podľa zákona je 15-dňová a nie 30-dňová. Nariadenie vo svojich článkoch však nestanovilo prvé fixné termíny plnenia u úloh priebežného charakteru, čo sa prejavilo v tom, že zákonné informácie na infotabuliach pri náhodnej kontrole neboli úplné,

-	MZ SR prijalo na zabezpečenie realizácie zákona o slobode informácií opatrenie č. 222/2000 OT, s účinnosťou od 1.1.2001. Na základe výsledkov vnútornej kontroly od 17.5. do 31.5.2001 bolo zistené nedodržiavanie niektorých ustanovení zákona o slobode informácií, a preto minister zdravotníctva s účinnosťou od 12.6.2001 vydal nové Opatrenie č. M/2640/2001, ktorým sa vydávajú pravidlá na vykonanie citovaného zákona. V tomto opatrení absentuje v čl. 2 zapracovanie § 4 ods. 2 a § 6 ods. 3 zákona upravujúce zverejnenie informácií prostredníctvom siete internetu, ďalej čl. 9 ods. 2 neobsahuje § 20 písm. c/ zákona o slobode informácií – výsledok vybavenia žiadosti.

Predmetom kontroly vo vybraných ministerstvách bolo ďalej vecné a časové rozpracovanie a plnenie 25-opatrení, ktoré boli vládou schválené v časti A. citovaného uznesenia č. 1078/2000.

Z hľadiska obsahu, pre potreby vykonania kontroly, je schválený Návrh opatrení rozdelený do štyroch tematických   blokov:

A/ 	Povinnosti kontrolovaných ministerstiev zverejňovať všetky informácie, u ktorých zákon nevylučuje verejnú prístupnosť (opatrenia č. 1,2,3,4,20,21),

B/	Organizačné zabezpečenie poskytovania informácií (opatrenia č. 5,8,9,10),

C/	Evidencia a vybavovanie žiadosti o poskytnutie informácií (opatrenia č. 6, 7, 11, 14, 15, 16, 17, 18, 19, 22),

D/	Ostatné opatrenia na aplikáciu zákona o slobode informácií - úhrada materiálových nákladov (opatrenia č. 12, 13), porušenie povinnosti ustanovenej zákonom o slobode informácií (opatrenie č. 23) úprava organizačných poriadkov, spisových a skartačných poriadkov (opatrenie č. 24), kontrola plnenia úloh vyplývajúcich zo zákona o slobode informácií (opatrenie č. 25).

Kontrolou vecného a časového plnenia opatrení sa zistilo:

A/	Povinnosti kontrolovaných ministerstiev zverejňovať všetky informácie, u ktorých zákon nevylučuje verejnú prístupnosť

      -   	MDPT SR  v rámci rozpracovania návrhu opatrení nevypracovalo Prílohu č. 1 -   návrh obsahu www stránok,  na internetovej stránke chýbal sadzobník správnych poplatkov a sadzobník úhrad (vrátane podmienok odpustenia) za sprístupňovanie a poskytovanie informácií (opatrenie č. 2),

-	MK SR nezverejnilo prehľad predpisov, pokynov, výkladových stanovísk, podľa ktorých povinná osoba koná a rozhoduje, alebo ktoré upravujú práva a povinnosti právnických a fyzických osôb vo vzťahu k povinnej osobe, ďalej neaktualizovalo materiály koncepčného a strategického charakteru a texty navrhovaných právnych predpisov (opatrenie č. 2, 3). Taktiež tabuľa na verejne prístupnom mieste neobsahuje zákonom stanovené údaje okrem  metodického pokynu č. MK-2091/2000-I z 20.12.2000 vrátane 4 príloh a cenníka (opatrenie č. 2).

-	MP SR  až v priebehu kontroly doplnilo infotabuľu v rámci povinného zverejňovania informácií a spôsob zriadenia povinnej osoby - § 5 ods. 1 písm. a/; miesto, lehota a spôsob podania opravného prostriedku - § 5 ods. 1, písm. e/ zákona o slobode informácií (opatrenie č. 2).

Za účelom transparentnosti aplikovania zákona o slobode informácií iba MZV SR a MP SR uvádza na infotabuli, resp. internetovej stránke Zoznam skutočností tvoriacich predmet štátneho a služobného tajomstva MZV SR, resp. Zoznam skutočností, ktoré MP SR nebude zverejňovať, alebo k nim bude obmedzovať prístup v zmysle §§ 8-11 zákona o slobode informácií. Z výsledkov vnútornej kontroly v MZ SR vyplynulo, že uvádzaný zoznam skutočností tvoriacich predmet štátneho a služobného tajomstva je neúplný. Ostatné kontrolované ministerstvá  takéto zoznamy postrádajú (opatrenie č. 20). Dôsledné riešenie uvedeného problému umožňuje § 76 ods. 10 zákona NR SR č. 241/2001 Z.z. o ochrane utajovaných skutočností a o zmene a doplnení niektorých zákonov, podľa ktorého sú ústredné orgány štátnej správy povinné predložiť do 31.8.2001 Národnému bezpečnostnému úradu návrhy zoznamov utajovaných skutočností.

Taktiež výročné správy týkajúce sa hospodárenia s verejnými prostriedkami rozoberajú iba ich čerpanie, ale nehodnotia efektívnosť ich použitia, resp. prínos (opatrenie č. 4).

B/   	Organizačné zabezpečenie poskytovania informácií
 	
Čo sa týka tohto bloku Návrhu opatrení, z kontrolných zistení vyplynulo, že všetky ministerstvá vytvorili základné organizačné (oddelenie, odbor, útvar), personálne  (gestori) a materiálne predpoklady pre aplikovanie zákona o slobode informácií od 1.1.2001. Príslušní pracovníci majú túto činnosť zahrnutú v pracovných náplniach. 

C/	Evidencia a vybavovanie žiadostí o poskytnutie informácií

Súhrnný prehľad o vybavovaní a lehotách žiadostí o poskytnutie informácií je prílohou č. 4 tejto správy informácie. Z prílohy vyplýva, že kontrolovaným ministerstvám  bolo   celkom  podaných  1775  žiadostí  o  poskytnutie informácií. Z toho v zákonnej lehote do 10 dní bolo vybavených 1599 žiadostí – 90%, v posunutej lehote do 20 dní  – závažné dôvody 110 žiadostí - 6,3%. Celkový počet vydaných rozhodnutí z titulu, že žiadostiam sa nevyhovelo s uvedením dôvodu bol 66 – 3,7%. Z celkového počtu podaných žiadostí (1775) bolo 23 žiadostí, t.j. 1,2% potrebné doplniť v zmysle § 14 zákona o slobode informácií a 134 žiadostí, t.j. 7,5% sa v súlade s § 15 odstúpilo známej povinnej osobe. Ďalej z prehľadu vybavovania žiadostí o poskytnutie informácií je zrejmé, že 49,5% bolo vybavené, tak ako požadoval žiadateľ – emailom, 41,5% poštou (písomne, fax) a iba 9% osobne, resp. telefonicky.

Z kontroly správnosti vedenia evidencie žiadosti a ich vybavovania vyplynulo, že rozhodujúca časť žiadosti bola evidovaná a vybavovaná v súlade so zákonom o slobode informácií. Ako príklad nedostatkov vo vedení evidencie a vo vybavovaní žiadosti uvádzame:	

-	MZ SR -  evidencia  žiadostí nemala náležitosti v zmysle § 20 zákona o slobode informácií, t.j. neobsahovala navrhovaný spôsob poskytnutia informácií, výsledok vybavenia žiadosti, podanie opravného prostriedku (opatrenie č. 7). V evidencii sa vedie iba dátum vybavenia, resp. expedovania. Päť žiadostí nebolo vybavených v stanovenej lehote v zmysle § 17 (opatrenie č. 11), nebol dodržaný § 19 ods. 2 a 3 tým, že o rozklade nebolo rozhodnuté do 15 dní a rozklad nebol postúpený kancelárii ministra. Centrálna evidencia tiež neobsahovala všetky žiadosti týkajúce sa zákona o slobode informácií. Výberovým spôsobom z chronologickej evidencie všetkých podaní, žiadostí bolo zistené, že napr. desať žiadostí malo charakter podania v súlade so zákonom o slobode informácií, ale evidované a ani vybavené v zmysle zákona o slobode informácií neboli. 

-	MS SR ako povinná osoba v deviatich prípadoch na základe žiadostí o poskytnutie informácií nevydalo rozhodnutie, hoci § 18 ods. 3 to požaduje (opatrenie č. 22). Povinná osoba ďalej nedodržala lehoty vybavenia žiadostí v zmysle § 17 v desiatich prípadoch, v ktorých počet dní bol od 13 až po 34 dní po lehote (opatrenie č. 11). Taktiež nepostupovalo v súlade s § 15 ods. 1 zákona o slobode informácií, keď štyri žiadosti nepostúpilo v lehote do 5 dní povinnej osobe, ktorá disponuje požadovanou informáciou (opatrenie č. 9).

-	MZV SR v evidencii u piatich žiadostí neeviduje navrhovaný spôsob poskytnutia informácie, u piatich nie je uvedená forma prijatia a u šiestich nie je uvedený spôsob vybavenia žiadostí (§ 20 zákona o slobode informácií, resp. opatrenie č. 7). Ďalej ministerstvo nepostupovalo v súlade s § 17 ods. 3 zákona, keď žiadateľom neoznamovalo predĺženie lehoty s uvedením dôvodov (opatrenie č. 11) a v šiestich prípadoch nepostupovalo v súlade s § 15 ods. 1, keď žiadateľov odporučil na iné organizácie, hoci to mala urobiť povinná osoba (opatrenie č. 8, 9).

-	MDPT SR v evidencii žiadostí, v zmysle § 20 zákona o slobode informácií, zo 117 žiadostí nie je v 13 prípadoch uvedený výsledok vybavenia žiadostí, v siedmich prípadoch predmet žiadosti (opatrenie č. 7). Ďalej povinná osoba v 18 prípadoch nedodržala ustanovenie § 17 ods. 1 zákona o slobode informácií, keď nedodržala 10-dňovú lehotu na vybavenie žiadostí (opatrenie č. 11).

-	MŠ SR - evidenciu žiadostí nemá v súlade s § 20 písm. d/, keď nie je v nej vedená položka  na uplatnenie opravného prostriedku (opatrenie č. 7).

D/	Ostatné opatrenia na aplikáciu zákona o slobode informácií 

Výsledky kontrolných zistení týkajúcich sa tohoto bloku opatrení preukázali, že na kontrolovaných ministerstvách okrem -  MDPT SR - je spracovaný a na verejne prístupnom mieste uverejnený sadzobník úhrad za sprístupnenie informácií, vrátane odpustenia úhrady. Za úplatu nad 50,- Sk poskytujú informácie MZV SR, MDPT SR, MS SR a  MPSVR SR, resp.  MV SR poskytuje informácie za úplatu pri nákladoch nad 10,- Sk. Za informácie, ktorých náklady sú pod uvedenými limitmi sa nevyžaduje úplata. MŠ SR v zásade poskytuje informácie bezplatne, iba v prípade niektorých materiálov z operatívnej porady ministra postupuje podľa sadzobníka (opatrenia č. 12, 13).

	Kontrolou opatrenia č. 21, podľa ktorého majú povinné osoby poskytovať informácie aj z neukončeného správneho konania sa zistilo, že žiadosti o informácie tohoto druhu neboli povinným osobám podané. V tejto súvislosti je potrebné uviesť, že poskytnutie takejto informácie nie je upravené v zákone o slobode informácií.

	Ďalej sa zistilo, že zo strany kontrolovaných ministerstiev neboli vedome sprístupnené nepravdivé alebo neúplné informácie, čím neboli porušené príslušné ustanovenia zákona o slobode informácií týkajúce sa porušenia pracovnej disciplíny a následného uloženia pokuty (opatrenie č. 23).

	Úpravy organizačných poriadkov, resp. ďalších interných predpisov súvisiacich s aplikáciou zákona o slobode informácií sú posúdené v odpočte plnenia úlohy B.2. uznesenia vlády SR č. 1078/2000 tejto správy str. 8 – 9 (opatrenie č. 24).

	Kontrolu plnenia úloh vyplývajúcich zo zákona o slobode informácií a z Návrhu  opatrení vykonal Úrad vlády SR v termíne od 8.6. do 2.7.2001 vo vybraných deviatich ministerstvách (opatrenie č. 25), za kontrolované obdobie január až máj t.r.. V ministerstvách v rámci vnútornej kontroly bola táto vykonaná k 4.5.2001 iba v MPSVR SR s výsledným materiálom – záznam a v MZ SR s protokolom o výsledku kontroly z 12.6.2001, za kontrolované obdobie od 1.1. – 15.5.2001. Ostatné ministerstvá špecifickú kontrolu zameranú na dodržiavanie zákona o slobode informácií v I. polroku nevykonali. V MZ SR sa kontrolou zákona o slobode informácií a Návrhu opatrení zistili porušenia ust. § 5 ods. 1 v tom, že v základnej informácii, ktorú musí každá povinná osoba zverejniť, neboli obsiahnuté všetky údaje; ust. § 8 až § 12, ktoré upravujú obmedzenia prístupu k informáciám na internetovej stránke neboli úplne dopracované; ust. § 20 v tom, že evidencia žiadostí o poskytnutie informácií neobsahovala náležitosti, ktoré ukladá zákon; ust. § 17 ods. 1 v tom, že žiadosti neboli vybavené v stanovenej lehote; ust. § 19 ods. 2 a 3 v tom, že o rozklade nebolo rozhodnuté do 15 dní od jeho doručenia a rozklad nebol predložený na rozhodnutie ministrovi zdravotníctva.

Nadväzne na výsledky kontroly MZ SR prijalo opatrenie č. M/2640/2001, ktorým sa upravili pravidlá aplikácie zákona o slobode informácií a vytvorili podmienky na odstránenie zistených nedostatkov.

Súhrnné výsledky kontroly dodržiavania Návrhu  opatrení uvedených v časti A/ – D/ správy preukazujú, že v ministerstvách nie vždy bola zabezpečená vecnosť a úplnosť rozpracovania týchto opatrení na podmienky ministerstva, správna a včasná evidencia žiadostí, ako aj vnútorná kontrola dodržiavania zákona o slobode informácií, resp. Návrhu opatrení.

	Ďalej citovaným uznesením vlády SR č. 1078/2000 bolo okrem iných uložené ministrom  v úlohách B.2., B.3. upraviť interné predpisy v zmysle zákona o slobode informácií, resp. zabezpečiť plnenie úloh B.1. a B.2 uznesenia  vlády v zriadených organizáciách.

Úloha B.2.	upraviť organizačné poriadky, pracovné poriadky alebo iné vnútorné predpisy ministerstiev, ostatných ústredných orgánov štátnej správy SR, krajských úradov a okresných úradov v zmysle zákona č. 211/2000 Z.z. o slobodnom prístupe k informáciám a o zmene a doplnení niektorých zákonov a Návrhu opatrení
do 31. decembra 2000.

Plnenie:	Úloha bola na kontrolovaných ministerstvách plnená oneskorene. Na základe interných príkazov ministrov boli vykonané zmeny v organizačnej štruktúre ministerstiev s tým, že novovytvorené útvary (pracovisko, oddelenie, odbor), ktoré zabezpečovali činnosti súvisiace s poskytovaním informácií v zmysle zákona o slobode informácií začali svoju činnosť k 1.1.2001. Vykonané zmeny v pôvodných organizačných poriadkoch, resp. nové organizačné poriadky ministerstiev nadobúdali účinnosť oneskorene, postupne od 1.2.2001 a neskoršie, čo súviselo so zohľadnením zmien v organizačnej štruktúre, vyplývajúcich z ďalších schválených legislatívnych noriem (AUDIT, zákon NR SR č. 150/2001 Z.z. a pod.). Pôvodný predpoklad, vytvárať príslušné organizačné štruktúry v rámci vnútorných zdrojov sa dosiahol prevažne prerozdelením a racionalizáciou rozpočtových, materiálnych a personálnych kapacít.
		Ostatné interné predpisy s tým súvisiace, ako pracovné poriadky, spisové a skartačné poriadky boli, resp. sú pripravované oneskorene nadväzne na platné organizačné poriadky tak, ako je uvedené v nasledovných príkladoch:

-	MŠ SR vydalo nový organizačný poriadok v zmysle zákona o slobode informácií s účinnosťou od 1.2.2001. Ďalšie interné predpisy s tým súvisiace neboli novelizované.

-	MS SR upravilo organizačný poriadok s účinnosťou od 1.3.2001. Iné vnútorné predpisy s tým súvisiace neboli novelizované k termínu ukončenia kontroly.

-	MZ SR vypracovalo dodatok č. 4– zodpovednosť za komunikáciu v zmysle zákona o slobode informácií s účinnosťou od 8.1.2001. Nový organizačný poriadok v zmysle zákona o slobode informácií nadobudol účinnosť 21.2.2001. Pracovný, ani spisový poriadok neboli doplnené dodatkami súvisiacimi so zákonom o slobode informácií.

-	MDPT SR vydalo organizačný poriadok v úplnom znení vzhľadom na zákon o slobode informácií s účinnosťou od 1.2.2001. V tejto súvislosti k 1.2.2001 bol upravený aj pracovný poriadok. Ostatné súvisiace interné predpisy boli upravené až k 1.2.2001. 

-	MK SR v tejto súvislosti vydalo organizačný poriadok s účinnosťou od 1.3.2001. 

-	MV SR sekcia všeobecná ku dňu ukončenia kontroly nenovelizovala organizačný poriadok vzhľadom na uplatnenie zákona o slobode informácií. Taktiež neupravila ani iné, s tým súvisiace vnútorné predpisy. Sekcia verejnej správy vydala nový organizačný poriadok 29.12.2000 s účinnosťou od 1.2.2001 a upravila spisový a skartačný poriadok.

-	MP SR na základe zmien a doplnkov legislatívnych predpisov v priebehu prvého štvrťroku 2001 schválilo upravený organizačný poriadok s účinnosťou od 1.6.20001. Podobne s účinnosťou až od 1.6.2001 bol schválený dodatok k pracovnému poriadku s ohľadom na zákon o slobode informácií. Ďalšie, s tým súvisiace vnútorné predpisy nenadobudli účinnosť do času ukončenia kontroly.

-	MZV SR spisový a skartačný poriadok neupravilo s ohľadom na zákon o slobode informácií z dôvodu, že má vlastný archív a v čase výkonu kontroly bol v ňom uvádzaný do praxe automatizovaný systém vedenia a skartácie dokladov. Až nadväzne na jeho uvedenie do praxe budú upravené aj s ním súvisiace vnútorné predpisy.

-	MPSVR SR prerokovalo pracovnú verziu upraveného organizačného poriadku 21.12.2000. Vzhľadom na zapracované zmeny ohľadom aplikovania zákona o slobode informácií, ako aj iných legislatívnych zmien,  ministerstvo schválilo tento organizačný poriadok s účinnosťou od 1.3.2001. Nový skartačný poriadok bol schválený 21.12.2000.

úloha B.3.	zabezpečiť plnenie úloh podľa bodov B.1. a B.2. tohto uznesenia v nimi zriadených rozpočtových a príspevkových organizáciách a v nimi riadených orgánoch miestnej štátnej správy, ktoré sú povinnými osobami podľa § 2 zákona č. 211/2000 Z.z. o slobodnom prístupe k informáciám
do 31. decembra 2000.

Plnenie: 	Kontrolované ministerstvá vecné plnenie tejto úlohy v podstate zabezpečili, keď uložili zriadeným rozpočtovým a príspevkovým organizáciám zabezpečovať  vo svojich podmienkach aplikáciu zákona o slobode informácií s osobitným zreteľom na rozpracovanie a realizáciu Návrhu opatrení a úpravu vnútorných predpisov. Z hľadiska formy  realizácie úloh, niektoré ministerstvá vypracovali a zaslali oneskorene predmetným organizáciám pokyny, prehľady právnych predpisov, na základe ktorých konajú a rozhodujú povinné osoby. Taktiež v závere minulého roka, ako aj v začiatku roku 2001 boli pre zodpovedných zamestnancov rozpočtových a príspevkových organizácií, resp. krajských úradov organizované pracovné porady, školenia zamerané na aplikáciu zákona o slobode informácií. Súčasne so zabezpečím plnenia úlohy bolo zriadeným organizáciám uložené informovať ministerstvá o spôsobe plnenia úlohy uznesenia vlády. V tejto súvislosti sa zistilo, že spätná väzba zo strany zriadených organizácií sa nerealizovala úplne, keď nie všetky organizácie, ktorým bolo uložené úlohu plniť, príslušné ministerstvá  informovali, tak ako je uvedené v nasledujúcich príkladoch:

-  MS SR  vydalo pre súdy (krajské a okresné) oneskorene Metodický pokyn 1/2001 až 6.3.2001 na aplikáciu zákona o slobode informácií. Pre Zbor väzenskej a justičnej stráže nebol vydaný žiadny metodický pokyn, jednotlivé ústavy pri vybavovaní žiadostí o poskytnutie informácií postupujú podľa príručky pre pracovníkov  v štátnej správe a samospráve, ktorú vydala Nadácia otvorenej spoločnosti.

-	MV SR  zabezpečilo plnenie tejto úlohy na RO a PO oneskorene – 9.1.2001. Spätná väzba o plnení uznesenia vlády zo strany uvedených organizácií, ktorú ministerstvo od nich požadovalo nebola k termínu ukončenia kontroly predložená. 

-	MDPT SR až na základe kontroly vykonanej ÚV SR upozornilo štátne podniky rezortu o návrhu opatrení, ktoré stanovujú spôsob prístupu k informáciám v súlade so zákonom o slobode informácií. Vo vzťahu k zriadeným rozpočtovým a príspevkovým organizáciám, vrátane spätnej väzby o plnení bola úloha zabezpečená.

-	MP SR  neinformovalo štátne podniky vo svojej zakladateľskej pôsobnosti s odvolaním sa na to, že sú povinnými osobami na základe § 2 ods. 3 zákona o slobode informácií. Zriadeným rozpočtovým a príspevkovým  organizáciám bolo uložené v súlade s úlohou uznesenia zabezpečiť aplikáciu zákona o slobodnom prístupe informácií na vlastné podmienky, avšak nebola požadovaná spätná informácia o plnení úlohy.

V súvislosti s vytvorením podmienok pre  aplikáciu zákona o slobode informácií v ústredných orgánoch štátnej správy vláda citovaným uznesením uložila ďalšie úlohy pre vedúceho ÚV SR, ministerku financií a ministra školstva, ktoré sa dotýkajú kontroly plnenia úloh vyplývajúcich z tohoto uznesenia, vydania všeobecne záväzného predpisu o úhrade nákladov za sprístupnenie informácií, resp,. predloženia správy o uplatňovaní zákona o slobode informácií na rokovanie vlády. V tejto súvislosti bolo zistené nasledovné plnenie:

vedúcemu Úradu vlády SR
úloha B.4.	vykonávať kontrolu plnenia úloh vyplývajúcich z tohto uznesenia vlády a o výsledkoch kontroly informovať vládu
do 31. júla 2001
a každoročne do 31. decembra

Plnenie:	Na základe bodu A.1. Zamerania kontrolnej činnosti Úradu vlády SR na II. polrok 2001“ schváleného uznesením vlády SR č. 543 zo dňa 13. júna 2001, vykonal Úrad vlády SR – sekcia kontroly, v čase od 8.6.2001 do 2.7.2001 v spolupráci s odbormi kontroly vybraných ministerstiev kontrolu plnenia úloh vyplývajúcich z uznesenia vlády č. 1078/2000. Úloha v zmysle zadania bola v stanovenom termíne splnená. 

ministerke financií
úloha B.5.	vydať všeobecne záväzný právny predpis ustanovujúci podrobnosti o úhrade nákladov za sprístupnenie informácií podľa § 21 ods. 3 zákona č. 211/2000 Z.z. o slobodnom prístupe k informáciám a zmene a doplnení niektorých zákonov
do 30. decembra 2000

Plnenie:	MF SR podľa § 21 ods. 3 zákona o slobode informácií a o zmene a doplnení niektorých zákonov vydalo Vyhlášku o podrobnostiach úhrady nákladov za sprístupnenie informácií. Táto bola uverejnená v Zbierke zákonov v čiastke 196 pod číslom 481 dňa 30.12.2000 s účinnosťou od 1.1.2001. V nej v § 1 je stanovené pod písmenami a/ až d/ čo sa považuje za materiálové náklady za sprístupnenie informácií a § 3 pojednáva o tom, čím a ako môže žiadateľ náklady uhradiť. Vyhláška taxatívne nestanovuje povinnosť úhrady nákladov za informácie, v dôsledku čoho  niektoré ministerstvá poskytujú všetky informácie bezplatne, a iné žiadajú úplatu až od určitého limitu nákladov, ktorý je diferencovaný od 10,- SK po 50,- Sk a viac. Tento systém úhrad nákladov za poskytnutie informácií nie je podľa výsledkov kontroly prekážkou, že poplatky, ktoré ministerstvá v zmysle zákona o slobode informácií požadujú, môžu obmedziť záujem verejnosti o poskytovaní informácií.

ministrovi školstva
úloha B.6.	predložiť na rokovanie vlády správu o uplatňovaní zákona č. 211/2000 Z.z. a schválených opatrení v orgánoch štátnej správy
do 30. júna 2001

Plnenie:	Uvedená správa bola v čase kontroly  v štádiu záverečného spracovania. Minister školstva SR listom č. 15/3/2001-Sek. zo dňa 18.6.2001 požiadal predsedu vlády o zmenu termínu v súlade s čl. 3 „Smernice pre prípravu a predkladanie materiálov na rokovanie vlády SR“. Do ukončenia kontroly (29.6.2001) odpoveď od predsedu vlády so súhlasom na zmenu termínu neprišla. Dňa 11.7.2001 bol návrh predmetnej správy zaslaný ústredným orgánom  štátnej správy na medzirezortné pripomienkovanie. Úloha v stanovenom termíne nebola splnená.

	Ďalšie uznesenie, ktoré vláda prijala v súvislosti s aplikáciou zákona o slobode informácií je uznesenie vlády SR č. 1050/2000, ktoré sa vzťahuje k potrebe spracovania a realizácie jednotných pravidiel a postupov zverejňovania materiálov predkladaných na rokovanie vlády zo strany členov vlády, predsedov ostatných ústredných orgánov štátnej správy, ako aj ostatných predkladateľov. V tejto súvislosti vláda uložila plniť nasledovné úlohy, ktorých kontrolou sa zistilo:

úloha B.1.	predkladať na rokovanie vlády materiály, okrem písomnej formy aj v elektronickej forme, ak to nie je v rozpore s ustanoveniami o obmedzení prístupu k informáciám podľa zákona č. 211/2000 Z.z.
od 1. januára 2001

Plnenie:	Kontrolované ministerstvá v sledovanom období od 1.1. do 31.5.2001 predložili na rokovanie vlády celkom 214 materiálov v písomnej forme. Náhodným výberom sa zistilo, že z uvedeného počtu bolo 129 materiálov predložených aj v elektronickej forme. Vo všetkých prípadoch išlo o materiály predložené na rokovanie vlády v súlade s §§ 8 – 12 zákona o slobode informácií, t.j. nespĺňali podmienky obmedzenia prístupu k informáciám.

úloha B.2.	označovať na obale materiálu slovom „Nezverejňovať“, ak sa materiál nemôže sprístupniť z dôvodov uvedených v ustanoveniach o obmedzení prístupu k informáciám podľa zákona č. 211/2000 Z.z. a v predkladacej správe uviesť dôvod nezverejňovania aj s odkazom na príslušné ustanovenie zákona
od 1. januára 2001 

Plnenie:	Za kontrolované obdobie ministerstvá predložili na rokovanie vlády štyri materiály, ktoré boli označené v zmysle zadania úlohy „Nezverejňovať“, t.j. podliehali obmedzeniu prístupu k informáciám podľa vyššie citovaných ustanovení zákona o slobode informácií. Táto skutočnosť bola obsiahnutá aj v predkladacích správach s odôvodnením.

úloha B.3.	zapracovať pripomienky z rokovania vlády do materiálu, ktorý bol sprístupnený elektronicky a jeho konečné znenie doručiť do 7 dní na Úrad vlády SR v elektronickej forme
od 1. januára 2001 

Plnenie:	Z materiálov predložených na rokovanie vlády v elektronickej forme sa náhodným výberom zistilo, že u 18 bolo potrebné zapracovať pripomienky z rokovania vlády. Stanovený termín zapracovania pripomienok s odoslaním na Úrad vlády SR v elektronickej forme do 7 dní od rokovania vlády nebol dodržaný celkom pri 9-tich materiáloch predkladaných MZV SR, MS  SR a MP SR. Oneskorenie splnenia úlohy predstavovalo 10 až 46 dní. Z dôvodu nedostatočného plnenia úlohy a za účelom upresnenia postupu jej realizácie vedúci Úradu vlády SR listom č. ÚV-693/2001 z 24.1.2001 oznámil a požiadal predkladateľov  materiálov na rokovanie vlády o dôsledné zabezpečenie plnenia úlohy v zmysle usmernenia.

	Uznesenie vlády SR č. 1050/2000 okrem úloh uložených predkladateľom materiálov na rokovanie vlády, zaviazalo tiež  vedúceho Úradu vlády SR plniť ďalšie úlohy týkajúce sa ich elektronického sprístupňovania pre verejnosť. Kontrolou plnenia úloh sa zistilo:

vedúcemu Úradu vlády SR
úloha B.4.	upraviť metodickým pokynom podrobnosti o elektronickom vyhotovovaní, predkladaní a sprístupňovaní materiálov predkladaných na rokovania vlády, uznesení vlády, vrátane ich príloh, programov rokovaní vlády, záznamov z rokovaní vlády a konečné znenia materiálov schválených vládou na Internete
do 31. decembra 2000

Plnenie:	Metodický pokyn vedúceho Úradu vlády SR k predkladaniu a zverejňovaniu materiálov na rokovanie vlády SR elektronickou formou bol vydaný 21.12.2000 s účinnosťou od 1.1.2001 a zaslaný na realizáciu predkladateľom materiálov na rokovanie vlády v dňoch 21.12.2000 až 3.1.2001. V časti 4 tohoto pokynu sú špecifikované postupy predkladania materiálov na rokovanie vlády, uznesení vlády, program rokovania vlády, záznamy z rokovania vlády a forma ich sprístupnenia, z hľadiska zabezpečenia zákona o slobode informácií.

úloha B.5.	sprístupniť na internete texty materiálov predložených na rokovanie vlády, prijaté uznesenia vlády, vrátane ich príloh, programy rokovania vlády, záznamy z rokovania vlády a konečné znenia materiálov schválených vládou, na ktoré neplatí obmedzenie prístupu k informáciám podľa zákona č. 211/2000 Z.z.
od 1. januára 2001 

Plnenie:	Predmetná úloha bola v začiatku roku 2001 plnená oneskorene v dôsledku doriešenia technických problémov súvisiacich so zavádzaním nového informačného systému. Od 1.2.2001 sú vytvorené podmienky pre plnenie stanovenej úlohy v zmysle jej zadania. 

*	*	*

Zo súhrnných výsledkov kontroly vyplýva, že:

-	z 1011 úloh z uznesení vlády SR, splatných v kontrolovanom období, sa 13 úloh nesplnilo (1,3 %). Podiel netermínovaných úloh sa zvýšil na 64,9 %. Z  porovnania počtu predložených termínovaných a netermínovaných úloh do návrhov uznesení vlády podľa predkladateľov v  I. štvrťroku 2001, ktoré tvorí prílohu č. 3, vyplýva, že viac netermínovaných úloh ako termínovaných predložili najmä ministerka pre správu a privatizáciu národného majetku, minister práce, sociálnych vecí a rodiny, minister pôdohospodárstva, minister zdravotníctva, minister vnútra, minister školstva atď. V porovnaní s predchádzajúcimi obdobiami sa zvýšil podiel splnených netermínovaných úloh z 11,5 % na 13,1 %,

-	v kontrolovaných ministerstvách sa v zmysle vládou prijatých uznesení č. 1050 a č. 1078 z roku 2000 vytvorili základné organizačné, personálne a materiálne predpoklady pre aplikáciu zákona o slobode informácií od 1.1.2001,

-	úroveň vybavovania žiadostí o poskytnutie informácií možno hodnotiť prevažne pozitívne, keď z 1775 podaných žiadostí bolo v zákonnej lehote 10 dní, resp. 20 dní vybavených 1709, t.j. 96,3%. Zvyšných 66 žiadostí bolo riešených v súlade s § 18 ods. 2 vydaním rozhodnutia o nevyhovení sprístupnenia informácie s uvedením dôvodu,

-	systém úhrad nákladov za informácie vychádzajúci z platnej vyhlášky umožňuje, že niektoré ministerstvá poskytujú informácie bezplatne, iné žiadajú úplatu až od určitého limitu. Tento systém podľa výsledkov kontroly neobmedzuje záujem verejnosti o poskytovanie informácií,

-  rozpracovanie návrhu opatrení nezohľadňuje komplexne ustanovenia zákona o slobode informácií, keď nie všetky ministerstvá majú spracovaný zoznam skutočností podliehajúcich utajeniu, na infotabuliach, resp. internetových  stránkach nie sú zverejnené všetky informácie stanovené zákonom o slobode informácií,

-	nedostatky boli zistené v správnosti a včasnosti vedenia  evidencie žiadostí o poskytnutie informácií, v oneskorenej úprave organizačných poriadkov, ako aj ďalších interných predpisov súvisiacich so zákonom o slobode informácií,

-	kontrolované ministerstvá nedostatočne prezentujú svoju činnosť, keď napr. výročné správy, týkajúce sa čerpania rozpočtov  rozoberajú  väčšinou iba všeobecné použitie rozpočtu podľa položiek, nevypovedajú však o konkrétnych prínosoch, resp. efektívnosti použitých prostriedkov,

-	systém vnútornej kontroly zákona o slobode informácií a Návrhu opatrení, až na dve ministerstvá absentuje. Väčšina ministerstiev si túto kontrolu naplánovala na II. polrok 2001, z dôvodu krátkeho času jeho účinnosti. Účinnou kontrolou plnenia ustanovení zákona o slobode informácií bude možné dosiahnuť lepšie praktické využívanie zákona, a tým aj kvalitné poskytovanie informácií občanom.

Protokoly, z ktorých vychádza správa, boli prerokované v súlade so zákonom NR SR č. 10/1996 Z.z. o kontrole v štátnej správe so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov, vrátane vyvodenia osobnej zodpovednosti.

Bratislava  júl 2001